**Hannedals Vejforening**

**Bestyrelsesmøde 11. juli 2012**

**Deltagere**: Marit Kristiansen, Kurt Anderson, Else Tranholm Mortensen (referent).
Annette Ramos (der er jurist) deltog i bestyrelsesmødet for at assistere med arbejdet om driftsoverens­komsten, der er opsagt fra kommunen.

**Afbud**: Jens Rahr, Jonas Christiansen, Lars Hallberg.

**Driftsoverenskomst med kommunen**

Kommunen har opsagt driftsoverenskomsten for vedligeholdelse af vores private fællesveje, og hver enkelt grundejer har fået brev om dette. Den pris, som kommunen har anslået for nye aftaler, er væsentlig dyrere end den nuværende ordning. Bestyrelsen diskuterede detaljerne i kommunens forslag til ny aftale og diskuterede, om det ville være billigere i stedet at få forskellige aktører til at rense sandfangsbrønde, stå for belysning mv.

Hvis vi indgår en ny aftale med kommunen, vil pengene som hidtil blive opkrævet af kommunen direkte hos den enkelte grundejer. Hvis vi indgår aftale med andre aktører, vil vejforeningen skulle opkræve beløbet hos grundejerne sammen med kontingent og bidrag til vedligeholdelse af vejene.

Kommunen har foreslået, at der benyttes en fordelingsnøgle til at beregne udgifterne til de private fællesveje. Bestyrelsens holdning er, at udgifterne til driften af vejene som hidtil skal fordeles ligeligt mellem grundejerne i foreningen, da alle grundejere har lige stor glæde af glatførebekæmpelse, belysning mv. i foreningens område uanset længden af facade og størrelse af hus og grund.

Bestyrelsen ønsker at få at vide fra kommunen, hvor meget de har brugt på de enkelte poster i foreningens område de seneste år, og om det er muligt at få en reduceret aftale, hvor vi kun køber nogle af ydelserne fra kommunen og f.eks. køber belysningen direkte hos DONG. Marit skriver til kommunen og beder samtidig om at få et møde med dem.

**Buddinge Batteri**

Der er masser af selvsåede træer på Buddinge Batteri, da ejeren ikke vedligeholder området. Marit vil skrive til Kulturstyrelsen, Afdelingen for Fortidsminder, om at dette fortidsminde er ved at gro til. Desuden bliver området lejet ud til erhverv, og naboerne oplever jævnligt trafik af erhvervsdrivende.

**Asfaltarbejde**

Jens har været på rundtur med Pankas, der laver det aftalte arbejde i uge 29.